
bilder av beranabus i

Brigitta var seksten år og skulle til å gifte seg. Hun hadde vært lovt bort til en prins siden hun ble født. Han var kjekk og snill, og hun gledet seg til bryllupet. Hun drømte om å føde mange fine krigersønner, bli dronning over et mektig imperium og leve et langt og lykkelig liv.

Men en mektig prestinne ble sint på prinsen. For å hevne seg påkalte hun en demon den dagen de skulle gifte seg. Beistet drepte mange av gjestene og kidnappet Brigitta. Hun led fryktelig, men demonen drepte henne ikke. I stedet sendte han henne tilbake til prinsen mange måneder senere – gravid.

Brigitta var i sjokk, men prinsen tenkte bare på skammen dette ville bringe over familien hans. Han ba kong Minos om en tjeneste, og sendte Brigitta til Kreta med det raskeste skipet i kongens flåte. De satte bind for munnen på henne og dekket til hodet så ingen skulle kjenne henne igjen.

På øya ble hun ført inn i den beryktede labyrinten, og der ble munnbindet og sløret fjernet i ly av mørket. Hun ble overlatt til å streife rundt på de buktende stiene i labyrinten inntil Minotauren fant og drepte henne.

I likhet med hundrevis av andre ofre som var fordømt, prøvde Brigitta å finne en vei ut av labyrinten, men det var en håpløs oppgave. Hun hørte den rallende pusten til Minotauren runge i tunnelene, og hovene som skrapte mot bakken. Hun visste at den fulgte etter henne, observerte henne, ventet, nøt angsten og frykten hennes.

Brigitta skulle snart føde. Hun håpet at Minotauren ville drepe henne før barnet ble født, for å spare det for en grufull død. Men hun kunne ikke utsette fødselen i all evighet. Til slutt måtte hun legge seg ned, og på den blodstenkte, skitne bakken i labyrinten fødte hun en sprellende gutt. Det var helt mørkt, så hun kunne ikke se om han var deformert. Han føltes som en normal baby, men det skulle hun aldri få vite med sikkerhet.

Mens hun holdt sønnen mot brystet, gikk Minotauren til angrep. Den prøvde ikke å skjule fottrinnene. Minotauren håpet at hun ville flykte. Den likte at byttet forsøkte å rømme. Men Brigitta bare satt der og omfavnet babyen og gråt. Like før monsteret nådde henne, lente hun seg over barnet og hvisket: «Ditt navn er Beranabus.»

Så var Minotauren over henne, og gangene ble fylt med menneskeskrik og oksebrøl som runget av ond fryd.

Da Minotauren hadde stilt sin umenneskelige sult, vendte den oppmerksomheten mot babyen. Gutten hadde vært taus siden beistet skilte ham fra moren. Monsteret satte seg på Brigittas avrevne hode, løftet opp babyen og studerte ham med et ondskapsfullt smil.

Minotauren ristet voldsomt i Beranabus for å få ham til å gråte. Men i stedet gjorde babyen noe helt uventet – han lo. Selv om han så ut som et menneskebarn, var han en skapning av to universer. Sinnet og nysgjerrigheten stammet fra et som var atskillig eldre.

Minotauren knurret og løftet opp gutten etter foten. Han la kjevene rundt hodet til Beranabus og bet forsiktig. Babyen lo igjen og rakte ut en skjelvende hånd. Minotauren trodde babyen prøvde å feie ham unna. Men Beranabus var bare fascinert. Han undersøkte nesa og hoggtennene til beistet, klappet og strøk dem som om han lekte med en dokke.

Minotauren slapp hodet til gutten og løftet ham opp for å ta en bedre kikk på ham. Babyen klødde beistet på hodet og hornene. Minotauren humret langt nede i halsen, men rykket til da Beranabus dro ham i håret. Han grep raskt etter hendene til babyen. Men selv om Minotauren la de lange, hårete fingrene sine rundt de lubne håndleddene, rev han ikke av fingrene, og bet ikke engang i dem. Det var noe uvanlig ved denne babyen som Minotauren aldri hadde opplevd før.

Beranabus var ikke redd.

Alle andre var blitt skrekkslagne i møtet med beistet. Moren hans, jordmoren, folkene i landsbyen. Selv den guddommelige Herakles skalv av frykt da han fanget Minotauren. Ingen så at den store helten var redd, men Minotauren luktet det, og som alltid ble den gal av sult og begjær når den kjente lukta. Under de mange, lange årene i fangenskap i labyrinten hadde kong Minos sendt den mange fanger. Noen underkastet seg, gikk døden i møte med et smil om munnen og ba om befrielse. Men alle skalv av redsel da Minotauren pustet dem i nakken og dro klørne over den myke huden på magen.

Men denne babyen var rolig og tillitsfull. Minotauren var et blodtørstig, vilt beist, men selv i ung alder hadde Beranabus et eget håndlag med dyr.

Beranabus gurglet sultent og dro i manen til Minotauren igjen. Langsomt reiste beistet seg og smilte – det var første gang i livet at den smilte ømt og uten hat. Den lurte på hvordan den skulle mate babyen. Den skrapte i restene av Brigitta, men hun kunne ikke by på melk siden Minotauren hadde revet kroppen hennes i småbiter. Det var nok av vann i labyrinten, men babyen trengte noe mer næringsrikt.

Med nok et vennlig smil bøyde Minotauren seg, holdt gutten i den ene hånden, formet den andre til en skål og samlet en håndfull blod fra en av pølene rundt føttene. Babyen gurglet idet Minotauren førte hånden mot munnen dens. Beranabus sto imot et øyeblikk, men til tross for sin menneskelige form var han av demonisk slekt. Så etter bare et øyeblikks nøling åpnet han munnen og lot Minotauren mate ham, så han kunne vokse seg sterk på det kjølnende blodet til sin slaktede mor.

De neste par årene var de lykkeligste i Minotaurens elendige, blodige liv. Babyen var dens eneste selskap, den eneste personen han noensinne hadde elsket og som gjengjeldte kjærligheten hans. Den bar Beranabus høyt på skuldrene mens den jaget de unge mennene og kvinnene som kong Minos sendte inn i labyrinten. Noen hørte at Beranabus lo og bablet mens de flyktet, og lurte på hvor lyden kom fra. Men de rakk aldri å lure særlig lenge.

Beranabus så ikke noe galt i det de gjorde. Han kjente ingen annen verden enn denne som var fylt av mørke og nedslakting. Menneskene de drepte, betydde ingenting for ham. De var skapninger å jakte på, dyr de kunne spise.

Da Thesevs til slutt kom til labyrinten og felte den mektige Minotauren med list og lempe, gråt Beranabus. Den selvgode, stolte Thesevs var i ferd med å kappe hodet av Minotauren for å ta det med som trofé da han hørte barnegråt. Forbløffet gikk han etter lyden og undersøkte Beranabus i lyset fra fakkelen han hadde smuglet inn i labyrinten.

Beranabus virket ikke overnaturlig. Thesevs anslo at gutten var seks–sju år gammel, og regnet med at han var en av Minos’ uheldige ofre. Han prøvde å lede barnet ut av labyrinten. «Ikke gråt,» mumlet han beklemt. «Beistet er drept. Du er fri nå.»

Beranabus stirret på Thesevs, og et gult, rasende lys flammet opp i øynene hans. Thesevs trakk seg raskt unna. Han hadde ikke vært redd for Minotauren, siden han var sikker på seier. Men dette barnet gjorde ham nervøs. Gutten var en uventet oppdagelse, og Thesevs var usikker på hva han skulle tro om ham.

«Bli med meg nå, eller så går jeg fra deg,» sa han kort.

Beranabus bare snerret til svar og krabbet bort til den døde Minotauren. Vantro observerte Thesevs gutten idet han la seg oppå den livløse kroppen til monsteret og gråt ned i den tykke pelsen på det blodige, oppskårede brystet. Han ble stående i villrede ved siden av dem en stund, og lurte på om han skulle begynne å hakke løs på halsen til Minotauren igjen for å få løs trofeet. Men så fikk han et nytt glimt av de gule øynene til gutten. Det var latterlig, men han hadde en følelse av at barnet kunne bli en større trussel enn Minotauren hadde vært.

«Da får du bli her,» sa Thesevs irritert. Han snudde ryggen til gutten og bestemte seg for å la Minotauren beholde hodet. Hvis noen spurte ham om det senere, kunne han si at beistet hadde kjempet tappert, så han hadde bestemt seg for ikke å halshogge det, av respekt.

Ved å følge tråden tilbake til sikkerheten fant Thesevs veien ut av labyrinten og tok plass blant den tidens legendariske helter, ved siden av størrelser som Herakles, Jason og Akilles. Han lot den foreldreløse gutten bli igjen alene i mørket, gråtende over liket av det slaktede, demoniske beistet. Han antok at barnet ville dø i labyrintens skygger uten at verden fikk vite det. Menneskeliv var ikke mye verdt, og Thesevs trodde ikke gutten ville være noe stort tap.

Minotaurens slakter var en overflatisk og kortsynt mann som ikke brydde seg om annet enn sitt eget omdømme. Han ville aldri ha gjettet at Beranabus skulle overleve og bekjempe hver eneste legendariske kriger i den tidens gylne alder, og etter hvert vise seg å være den største helten av dem alle.


DØDE JENTER FORTELLER EVENTYR

→ Det føles rart å være i live igjen. Denne verdenen er enorm, komplisert, skremmende. Så mange mennesker og maskiner. Man kan reise hvor som helst og kommunisere på måter jeg aldri hadde drømt om i mitt første liv. Hvordan skal man finne sin plass i en så innviklet og ufølsom verden?

Livet var mye enklere for seksten hundre år siden. De fleste reiste aldri mer enn noen kilometer fra stedet der de ble født. Iblant dro mennene av sted for å kjempe i fjerne land, og kom tilbake med historier om folk i merkelige klær som snakket andre språk og trodde på redselsfulle guder. Men nesten ingen jenter eller kvinner så slike syn, bortsett fra dem som ble kidnappet og bortført av rivaliserende krigere.

Jeg ble født i en fredelig periode. Ingen store kriger. Det var nok av mat. Lovene ble respektert av de fleste klanene. Vi bygde hytter, sydde våre egne klær, dyrket jorda, gjette tamme dyr og jaktet på villdyr. Vi giftet oss i ung alder, fikk mange barn, tilba gudene våre og var lykkelige hvis vi rakk å bli førti år før vi døde.

Så invaderte demonene oss. De angrep uten nåde, gravde opp levningene etter våre døde og skapte nye beist av det råtnende kjøttet og knoklene, sendte våre egne forfedre mot oss. Vi kjempet så godt vi kunne, men for hver demon vi drepte, dukket det opp fem nye. De terroriserte landsbyer i hele landet. Det var bare et tidsspørsmål før alle ville lide en grusom, smertefull død.

Da det så som mørkest ut, dukket en merkverdig redningsmann opp. En gretten druide ledet noen av krigerne våre ut på et oppdrag for å sende demonene tilbake til sitt eget fæle univers. Jeg ble med dem, og det gjorde også en enkel gutt som bare gikk under navnet Bran.

Vi drev demonene tilbake, men en av dem – Lord Loss, en rødhudet demonherre med åtte armer og uten hjerte – stengte meg inne i en grotte under jorda. Jeg ble utestengt fra lysets verden. I mørket sendte han tjenerne sine for å torturere og drepe meg. Smertene var uutholdelige, og døden kom til slutt som en befrielse.

Den skulle i hvert fall ha gjort det. Men uvisst av hvilken grunn ble sjelen min fanget i grotta da kroppen døde. Selv ikke i døden skulle jeg få slippe unna.

Jeg ble holdt fanget i mange, lange, deprimerende århundrer. Jeg holdt til i en mørk og fullstendig trøstesløs verden. Uten kropp kunne jeg ikke engang sove. Jeg var bevisst hvert minutt av hver eneste lange dag og natt.

Jeg verken så eller fikk vite noe om menneskenes verden, men jeg befant meg midt i det som en gang hadde vært en tunnel mellom Demonata-universet og vårt eget. Når jeg konsentrerte meg dypt, kunne jeg følge de spredte restene av tunnelen tilbake til kilden, og der kunne jeg titte inn i demonenes rike ved hjelp av magi.

Det skjedde ikke så mye i den delen av universet, men demoner streifet forbi iblant, eller stanset for å teste tunnelen i håp om at de kanskje kunne åpne den igjen. Jeg var bekymret for at noen av dem skulle klare det, så jeg var hele tiden på vakt.

Etter seksten hundre år viste det seg at bekymringene mine var velbegrunnede. For første gang merket jeg bevegelse i menneskenes verden. En gutt med store krefter hadde flyttet til området rundt grotta. Jeg merket at han ble manipulert. Han ble ført til grotta og lurt til å prøve å gjenåpne tunnelen. Jeg prøvde å advare gutten og stanse ham. Men han forsto meg ikke. Tunnelen ble aktivert på nytt, og demonene strømmet gjennom i tusentall.

Det skulle ha vært verdens ende, men gutten vendte tilbake da alt så ut til å være tapt. Han kom sammen med en annen tenåring og en gammel trollmann – Bran! Min gamle venn hadde overlevd og var blitt mektigere enn hva noen kunne ha forestilt seg.

Men selv om Bran og guttene var aldri så sterke, var det ikke nok. Hundrevis av demoner sto mellom dem og grotta. De prøvde å trenge gjennom, men klarte det ikke. Det så ut som om alt var over.

Så skjedde noe bemerkelsesverdig. En magisk kraft skapte en kopling mellom meg og guttene. Den forente oss, og vi ble Kah-Gash, et gammelt våpen med ufattelige krefter. Uten at noen av oss visste hva vi gjorde, førte vi universene tilbake i tid, til den kvelden da tunnelen ble åpnet. Bran og guttene grep denne nye muligheten. De satte en stopper for angrepet ved å hindre demonene i å krysse over til vår verden.

I kampens hete ble en uskyldig tilskuer – en gutt som het Bill-I Spleen – drept. Jeg følte at jeg ble trukket mot den døde gutten. Etter hvert som ånden min sivet inn i liket, oppdaget jeg at jeg kunne gjenopprette kroppsfunksjonene hans. Jeg satte i gang hjertet og fikk det til å pumpe blod gjennom venene og arteriene. Hjernen begynte å fungere igjen da jeg ba om det. Lungene hevet og senket seg. Bill-I trakk pusten … og det gjorde jeg også. Mitt første åndedrag etter å ha vært innesperret i seksten hundre år. Det fins ikke ord for å beskrive hvor deilig det var.

Mens Bran og de andre stirret forbløffet og engstelig på meg, begynte jeg å endre kroppen jeg hadde tatt over, formet den på nytt, ga den mitt eget ansikt, kroppsbygningen min, kjønnet mitt. Etter noen timer var det ikke lenger en guttekropp, men en jentekropp, med pust, hjerteslag, skjelett, innvoller, hud, blod, et ansikt. Jeg var i live!

Det var da problemene virkelig begynte.

